text: Mandø-bus på messe
  05 oktober 2012 kl. 14.18
  I en messehal i Fredericia står Mandø-bussen parkeret. Den er ikke kørt forkert - men skal lokke flere turister til Mandø.
  Fra toppen af Mandøbussen skuer Berit Nielsen efter nye passagerer:
  - Vi kunne godt tænke os at få nogle flere gæster til Mandø. Vi er selvfølgelig glade for alle dem, vi har, men vi savner nogle flere.
  
  Tomme sæder
  I 25 år har hun siddet bag rattet i traktorbussen. Men i de seneste år har der været mange tomme sæder i bussen, når hun har fragtet turister fra fastlandet til Mandø. 
  - Det har jo ikke været så sjovt, hverken for bussen eller for Mandø, siger Berit Nielsen.
  
  Ulykken
  Busulykken på Mandø i 2010, hvor tre ældre kvinder mistede livet, har sat sine spor på øen. Nu vil Berit Nielsen have folk til igen at stige ombord i Mandøbussen.
  Og det er ikke tilfældigt, at det netop er på en livsstilsmesse for dem, der er lidt grå i toppen, at bussen er kørt på charmeoffensiv.
  Sammen med bl.a. Ribe Byferie havde repræsentanter fra øen i dag taget velsmagende lokkemiddel med, for at at lokke turisterne ind i bussen til Mandø.
  Og øllet lokkede - men om det giver flere passagerer til sommer, vides ikke.
  